Éyɔŋ bə́ ngákad Sânbalat, Toviya, Gɛshem mǎn Árâb ai míńzízíŋ myáán mísə mivɔ́g naa mə ngálóŋ ḿfim ai nâ məlɔ́ŋ mə́ sə́ kīg fə, abǒg tē hála mə ngə́lə təge fudǐ bīvín míḿbɛ́. 2Ńdɔ Sândalat ai Guɛshem bə́ ngálóm ma m̀bándá naa: “Zǎg bī tóbán á Kefirim, á ḿbībíŋ Óno. Ndə bə́ lámā nâ bâyi ma bɔ ábē. 3Ńdɔ mə ngálóm bod nə́ bə́ kə̄ bɔ́ kǎd naa: “Mə bələ́ mod esíé, mə sə́ kig dzǎm sigi, ású dzé ésīē yáyi təbə́ éyɔŋ malíg dzɔ̄ nə́ masigi ábə̄ mínā ? 4Bə́ ngálóm ma m̀bándá nálā biyɔŋ bínyi, maa mə yalagan bɔ́ hə dzam də́dā. 5Ńdɔ̄ éyɔ̄ŋ tána, Sânbalat a ngálóm etúgā dzíé ábə ma ai kálada á yô á mɔ́. 6Kálada te a kɔ́bɔgɔ nâ: "Byǎwōdan á zāŋ məyɔŋ bíkúl, ńdɔ̄ fə Gashmu ǎ bɔɔlɔ nə́ á nə̄ nálā nâ wǎ ai Yúdɛn myǎbui esɔ̌g naa myǎyi ngan ai mína bə́bēn, ású tē ńdɔ walóŋ ḿfim, ḿból wāyī nâ ó tə́bə ǹkúkúmá wābán. 7Ǒ mə̄man yǎ fə̄ tə́lē bəprofɛ́d naa bə́ kə̄ báyédan á Yērúzalɛm nâ: Ǹkúkúmá á ńtɔ̄á yā á Yúda ! Ńdɔ̄ hḿ etɔá dzí, fwé tě yayi kə́ kwí á mə̄lɔ́ mə́ ńkúkúmá. Zǎ naa bǐ tam kə ésǒg fūfulu.” 8Ńdɔ mə ngávə́ ngalaná nâ: "Dzǒm ziŋ yá ndzí kig bɔban anə́ wādzó nālá, watyé mam mə́tē á ńlō ńtyéán.” 9Amú bə́sə̄ bə́ yii nâ básii bíā, bə́ tsogo nâ: "Mɔ́ mábán mâyi təg, esíé é təbə́.” Ńdɔ̄ hḿ ábōg dí wónógō mɔ́ máma hə ǹwónán. 10Ńdɔ amǒs ziŋ, mə ngákə̄ á ndá Shemaya, mɔ́n Delaya, mɔ́n Mehétavêl, amú á ngābə́ á yə̄mə, ńdɔ a ngábódo ǹkɔ́bɔ, nyé nâ: “Ńkə̄lə́ á tə́mpɛ́l Ǹtondôbə, á zə̄zǎŋ tə́mpɛ́l étēde, bǐ man tóán dǐb mīḿbɛ́ mí tə́mpɛ́l; amú bâyi sɔ́ naa bázu wa wé, bâyi wa sɔ́ wé álú dí. 11Ńdɔ mə ngáyalan nâ: “Yə akyaí mod dáma dí á nə dzǎm túb ? Yə ákyāí mod dámā dí[4] á nə dzǎm kə á tə́mpɛ́l á nyīŋí ? Mǎyǐ kig kə !” 12Ńdɔ mə ngáyəm nâ sə̌ kig Zambá énye a ngálom nyé, amú, ngə́ á ngākúlu ébúg profɛ́d ású dáma, lə́ nə amú Toviya bân Sânbalat bə́ ngákus nyé.